# Die Schedelsche Weltchronik (deutsch):243

| 242 <<<Vorheriges Blatt | Die Schedelsche Weltchronik Blatt CCXLIII | Nächstes Blatt>>> 244 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXLII verso:

EVgenius der vierd ein venediger eins gemainen aber doch eins alten geschlechts. dauor gabriel genant ward in disem iar am .vii. tag des monats marcii babst erkorn. vnd was babsts Gregorii des .xii. o$^e$heim vnd ein chorherr des celestinischen ordens sant Georgen in aliga zu Venedig versamlung. den fu$^e$eret er mit ime gein rom vnd machet ine zu eim schatzmaister vnd darnach zu eim Senensischen bischoff vnd zu eim cardinal. Zu letst wardt er babst des vberhub er sich nicht vnnd verwandelt auch sein vorigs leben in keinen dingen. Aber in anfang seins babstthumbs hat er auß verlaytung bo$^e$ß rats alle go$^e$ttliche vnnd menschliche dinng betru$^e$ebet. das ro$^e$misch volck zu der waffen bewegt vnd das concili zu Basel von dannen vnentliche vbel entstanden sind bestettigt. vnd doch darnach in sichselbs schlahende alle ding gar weyßlich vnd bestendigclich gehandelt. Er was ein man mercklichs angesihts eren wirdig. in reden mer tapffer dann gespreche. nit fast gelert sunder vil erfarunng. gein menigclichem milt. vnnd sunderlich gein den gelerten. die er gern bey ime het. vnnd ließ sich nicht leichtlich zu zorn bewegen. vnd fu$^e$rderet gern die hohen schule. vnnd sunderlich die zu rom. Er hat die gaistlichen vber die maß geliebet. vnd sie mit gu$^e$etern vnd freyheiten gemeret. aber kriege het er also lieb dz es sich an eim babst zeuerwundern was. vnnd beweget Delphinum ko$^e$nig Karls zu franckreich sun mit eim großen geraysigen gezeu$^e$g wider die von Basel. deßhalb dann die versammlung daselbst zerstrewet wardt. Er was in seinem zusagen bestendig. in speysung seins hofgesinds scheinper. vnd seinselbs karg. vnd des weins gantz gelassen. Er het gar wenig hofgesinds aber gar hohgelert mann. der rete vnnd vnderrichtung er sich in schweren sachen geprauchen mo$^e$cht. Diser Eugenius hat ko$^e$nig Sigmunden zu kaiser gekro$^e$nt vnd nach absterben desselben vnd nach erwelung hertzog Albrechts von o$^e$sterreich zu ro$^e$mischen ko$^e$nig das concili zu Ferraria angefengt. vnd daselbst bey ime den kriechischen kaiser gehabt. vnd dasselb concili von dannen gein Florentz gewendt. vnnd darnach die kirchen gottes mit gotzhewßern vnd gepewen zezieren angehebt. Diser babst starb im .lxiiii. iar seins alters vnd in dem .xvi. iar seins babstthumbs. als er Nicolaum von Tolentin in die zal der heilligen beichtiger geschriben het vnd wardt begraben in sant Peters kirchen zu Rom in einem marmorstainin grab mit einer scho$^e$nen vmbschrift. die handlung der geschihten durch ine in seinem babstthum geu$^e$bt meldende vnd anzaigende.
FElix der fu$^e$nft ist nach der gepurt cristi .M.cccc.xxxviii. iar am dem xviii. tag des monats nouembris als babst Eugenius vom concili zu Basel auß verfu$^e$gung hertzog Philipsen abgesetzt wardt in dem scisma oder zwayung zu babst erkorn vnd saße newn iar. Nach erkiesung desselben sind alßpald vil aufru$^o$r vnd zwilewftigkeit in der kirchen gottes entstanden. also das der cristenlich stannd in drey widerwillen getaylt wardt. dann ettliche hielten Eugenium. die andern Felicem vnd die dritten dero keinen fu$^e$r babst. Diser Felix was der erst hertzog zu Sophoy. Das was erstlich ein grafschaft. vnd als er nw nach seins vaters absterben bey .xl. iarn dz land geregirt vnd dasselb allenthalben befridet het do verließ er der werlt eytelkeit vnd geprengk vnd gieng mit sechs betagten edel mannen in ein gaistlichs beschewlichs leben. vnd als er nw also auff erden ein heilligs himlischs wesen gefu$^e$ert het do wardt er vom concili zu Basel babst erwelt. demnach hat er seinen part abscheren lassen. das hertzogthumb seinem erstgepornen sun gegeben. kirchliche gewonheit vnd sytten gelernet vnd ist mit eim großen zeu$^e$g gein Basel gezogen vnnd daselbst als ein ro$^e$mischer babst zwischen zwayen seinen su$^e$nen gekro$^e$nt worden. Als aber Eugenius starb do tratte diser Felix als ein liebhaber des frids vnd der demu$^e$etigkeit auß aigner bewegnus seinem nachkomen Martino des babstthumbs willigclich ab vnd verzige sich des babstlichen namens vnd behielt die cardinelischen ere.
DIss .xxiii. scisma oder zwayung zwischen Eugenio vnd Felice weeret nit on ergernus dess gemainen cristenlichen stands bis auff babst Nicolaum den fu$^e$nften von mancherlay disputation vnd fechtens wegen. ob der babst vber das concili oder ein concili vber den babst wer.
ES wardt diser zeit ein finsternus der sunnen. nach derselben volgten mangerlay krieg vnd aufru$^o$r. So erschine auch ein comet. Darnach beschahe ein große schlacht vnd blu$^o$tuergiessung der menschen zu Lu$^e$ttich.

## CCXLIII recto:

ALbrecht hertzog zu o$^e$sterreich des vorgenanten kaiser Sigmunds tochterman vnd ko$^e$nig zu Behem vnnd zu Hungern wardt nach Cristi gepurt .M.cccc. xxxviii. iar am .xx. tag des monats Marcii zu ro$^e$mischem ko$^e$nig gescho$^e$pft vnd regiret zway iar. Er was mit allen tugenten geziert. ein gaistlicher fu$^e$rst. mylt vnnd gerecht in kriegen ku$^e$nmu$^e$etig vnd beraytter hand. Diser hertzog Albrecht ward mitsambt seiner gemahel Elizabethen zu Stu$^o$lweissenburg mit verwilligung vnd frolockung des volcks erstlich zu hungrischem ko$^e$nig vnnd darnach zu Behmischem ko$^e$nig gekro$^e$nt. Dazwischen komen die churfu$^e$rsten des reichs zu franckfurt zusamen vnd entschlussen sich disem Albrechten auch das ro$^e$misch kaiserthumb zebefelhen. aber ime was dasselb anzenemen on verwilligunng der landherren in hungern in keinen weg zymmlich. dann nach dem bey zeiten kaiser Sigmunds der auch ein hungrischer ko$^e$nig gewesen als er den walhen zu gu$^o$t von wegen des ro$^e$mischen reichs in welsche land gezogen wer die tu$^e$rcken das ko$^e$nigreich zu hungern vberfallen hetten. so verpunden die hungern disen Albrechten bey aydßpflicht in auffnemung zu irem ko$^e$nig. das er on ir gehaiße vnd verwilligung das ro$^e$misch kaiserthumb nicht annemen solt: yedoch warden die hungern zum ko$^e$nig gein Wienne gefordert. vnd nach mancherlay handlung durch bitte hertzog Friderichs zu o$^e$sterreich. deßmals noch iunglings zuuerwilligung bewegt. Also name er das ro$^e$misch reich mit grosser frolockung der teu$^e$tschen an vnd zohe mit beystand des reichs gein hungern in willen wider die tu$^e$rcken zeraysen. in mitler zeit starb bischoff Georg zu Gran. der dann die ko$^e$nigclich hungrisch kron auff dem schloss behalten het. Do zohe ko$^e$nig Albrecht daselbsthin vnd dz schloss ward der ko$^e$nigin gegeben. vnd als man nw die ko$^e$nigin den schatz des reichs vor den landherren darzu geordnet beschawen ließ do entwenndet sie heimlich die heilligen kron sant Stephans vnd schlaychet die eim alten weib zu. Darnach zohe ko$^e$nig albrecht vnerharret einicher hilff mit heereßkraft wider die Tu$^e$rcken vnd legeret sich mit der wagenburg zwischen die Thonaw vnd den fluss Ticiam. Dieweil erobert der tu$^e$rckisch kaiser das castel vnd plenndet des Dispoten sun des schwester er zu der ee het. vnd zohe widerhaym. Als das an den ko$^e$nig gelanget do liess er das heer vnnd kome gein Ofen. vnd nach dem er aber von der hitze des warmen augstmonds geengstigt wardt so suchet er erquickung in den melawnen oder pfeben also vnmassigclich das er leibflu$^e$ssig wardt. vnd als er nw geferlichkeit bey imeselbs empfunde do setzet er ime fu$^e$r gein Wienne zeziehen in willen vnder den seinen zesterben. oder in hoffnung in dem lufft darinn er erneret wer gesuntheit zu erlangen. vnd als er aber auff dem weg fu$^e$r Gran hin komen wz vnd sich sein kranckeit meret do liess er seine gemahel schwangere vnd ordnet sein geschefft vnd starb in eim dorff das lang dorff genant. vnd sein leichnam wardt zu Stu$^o$lweissenburg begraben. als er nit gar zway iar das ro$^e$misch reich geregirt het. Allermenigclicher tro$^e$stet vnd versahe sich vil gu$^o$ter ku$^e$nftiger dinng zu disem Albrecht. aber die zeit wardt ime zekurtz.
COncili zu Basel ward nach der gepurt cristi. M. cccc.xxxviii. iar auß babsts martini gescheft doch erstlich langksam. aber darnach in großer anzal gesammelt durch besuchung der bischoff vnd andrer prelaten mit eetlichen cardineln die von Eugenio abgetretten warn. Als aber Eugenius allenthalben mit kriegen geengstigt wardt. vnd mercket das sich das concili teglich meret. vnd auß vil cristenlichen landen vnnd gegenten die fu$^e$rsten daselbsthin komen. vnnd alle sachen des gemaynen cristenlichen stands zu erkantnus vnnd in die wilku$^e$re des concili setzten. do vnderstund sich Eugenius mit gemainer folge aller bey ime wesender cardinel diss concili gein Panoniam zewenden. Aber der kaiser vnd andere fu$^e$rsten vnd prelaten deßmalß zu Basel wesende wolten dem babst nicht allain nit wilfaren. sunder sie vermanten ine mermals gein Basel mit seinen cardineln zekomen oder sie wo$^e$lten gegen ime als eim vngehorsamen handeln. aber nach dem Eugenius nit erschine. sunder allein einen legaten schicket do ward er durch verfu$^e$gung hertzog Philipsen von Mayland des babstthumbs entsetzet. vnd Amedeus der hertzog zu sophoy zu babst erkorn vnd Felix genant. Diss concili het einen scho$^e$nen anfang aber einen vbeln außgang von nachfolgender zwayung wegen. dann Eugenius beweget den Delphin ko$^e$nig Karls zu franckreich sun mit eim großen [r]aysigen zeu$^e$g wider die von Basel. deßhalb wardt das concili daselbst gar pald zersto$^e$rt.
* ↑ 6630. Jahr der Welt, 1331 n. Chr. (richtig 1431)
* ↑ 18. November 1438
* ↑ 1438 n. Chr.
* ↑ 1438 n. Chr.